翫郡齋海榴
作者：宋之問
朝代：唐

paragraphs: 澤國韶氣早，開簾延霽天。
野禽宵未囀，山蜚晝仍眠。
目茲海榴發，列暎巖楹前。
熠爚禦風靜，葳蕤含景鮮。
清晨綠堪佩，亭午丹欲然。
昔忝金閨籍，嘗見玉池蓮。
未若宗族地，更逢榮耀全。
南金雖自貴，賀賞詎能遷。
撫躬萬里絕，豈染一朝妍。
徒緣滯遐郡，常是惜流年。
越俗鄙章甫，捫心空自憐。